দিন দিন বড় হচ্ছে তৃণমূল কংগ্রেস। ঠিক যেন সেই বিজ্ঞাপনের স্লোগানটার মতো— ‘দেখো আমি বাড়ছি মাম্মি।’ এলাকা এলাকা ভাগ করে দল বড় করার খেলায় মেতেছেন বড় বড় নেতারা। সকলেই মাম্মিকে দেখিয়ে দিতে চান।
সেই দেখানোটা আপাতত বন্ধ পুজোর ছুটির কারণে। উৎসব মিটে গেলেই আবার জোর কদমে শুরু হবে। আবার প্রতিদিন তপসিয়ার তৃণমূল ভবনে অন্য দল থেকে আসা নেতা, বিধায়কদের হাতে দলীয় পতাকা তুলে দেওয়া চলবে। পতাকা হাতে নিয়ে তাঁরা সকলে একই সুরে বলবেন, ‘মমতা বন্দ্যোপাধ্যায়ের উন্নয়ন যজ্ঞে সামিল হওয়ার জন্যই ঘাসফুলে যোগ দিলাম।’ আর যিনি তাঁদের হাতে পতাকা তুলে দেবেন, তিনিও চেনা সুরে বলবেন, ‘এঁরা কাজ করতে চান। তাই স্বেচ্ছায় তৃণমূল কংগ্রেসে যোগ দেওয়ার আবেদন জানিয়েছেন। আমরা সেটা বিবেচনা করেছি। এখনও অনেকে আসতে চাইছেন। তাঁরাও ধীরে ধীরে চলে আসবেন।’
গত চার মাস ধরে এই সব দেখতে দেখতে ক্লান্ত তৃণমূল কংগ্রেসের অনেকেই। এক ‘প্রাচীনপন্থী’ নেতার কথায়, আমাদের সাধের তৃণমূল কংগ্রেস এবার মহীরুহ কংগ্রেস হয়ে উঠবে। আমাদের টার্গেট বিরোধী শূন্য উন্নত বাংলা গড়া। যেখানে খালি উন্নয়ন হবে, উন্নয়নের প্রশংসা হবে, কেউ সমালোচনা করার থাকবে না।’ স্বাভাবিক গলায় বলতে চাইলেও ওই নেতার কথা বলায় কেমন যেন হতাশা আর বিদ্রুপের আভাস দেখা গেল। 
গত চার মাসে বিরোধীদের ঘর ভেঙে তৃণমূলে আনা হয়েছে ৬ জন বিধায়ককে। পুজোর আগে গত এক মাস ধরে প্রায় প্রতিদিন তপসিয়ার তৃণমূল ভবনে বিরোধীদের হাতে জোড়া ফুলের পতাকা ধরানো হয়েছে। বিধানসভা ভোটে ২১১টি আসন জিতেছিল তৃণমূল কংগ্রেস। আর এখন মমতা বন্দ্যোপাধ্যায়ের দলের হাতে ২১৭ জন বিধায়ক। তৃণমূল সূত্রের খবর পুজোর ছুটি মিটলেই এই সংখ্যাটা আরও বড় হয়ে যাবে। স্কোর বোর্ডে লেখা থাকবে—তৃণমূল কংগ্রেস ২২০ নটআউট।

দলবদলের দিনে মানস ভুঁইয়া, মহম্মদ সোহরব ও অভিষেক বন্দ্যোপাধ্যায়।
এই দলবদলে বিভিন্ন জেলায় বিভিন্ন নেতা কাজ করছেন। তবে নেতৃত্বে সাংসদ অভিষেক বন্দ্যোপাধ্যায়। তিমধ্যেই সিপিএমের দীপালি বিশ্বাস এবং কংগ্রেসের তুষারকান্তি ভট্টাচার্য, রবিউল আলম চৌধুরী, কানহাইয়ালাল অগ্রবাল,  হাসানুজ্জামান হাসান, মানস ভুঁইয়া তৃণমূলে গিয়েছেন। এর পরে শোনা যাচ্ছে কান্দির অপূর্ব সরকার, ফরাক্কার মইনুল হক, মুর্শিদাবাদের শাঁওনি সিংহ রায় নাকি ওয়েটিং লিস্টে রয়েছেন।
শুধুই কি বিধায়ক! একের পরে এক পুরসভাও বিরোধীদের থেকে শাসকের হাতে চলে আসছে। পুজোর পরে শিলিগুড়িও নাকি চলে আসবে। এমনটাই পরিকল্পনা। মুর্শিদাবাদ, জলপাইগুড়ি জেলা পরিষদও দখল করে নিয়েছে তৃণমূল কংগ্রেস। কিন্তু এর কোনওটিই জনতার রায়ে নয়, সবকটিই একদল বিশ্বাসঘাতকের রায়ে। যাঁরা এক কথা বলে নির্বাচনে জিতেছেন এবং এখন অন্য কথা বলছেন। নির্বাচনের আগে তাঁরা বুঝতেই পারেননি তৃণমূল কত ভাল, মমতা বন্দ্যোপাধ্যায় সরকার কতটা উন্নয়নকামী। প্রথম পাঁচ বছর মমতা সরকারের কাজ দেখার পরে অনুন্নয়নের স্লোগান তুলেই তাঁরা নির্বাচনে জিতেছেন। তবুও তাঁরা এখন বলছেন, কাজ করতে হলে মমতা বন্দ্যোপাধ্যায়ের সঙ্গেই থাকতে হবে।
শাসক দলের বক্তব্য, ‘কেউ যদি আসতে চান, আমরা কি নিষেধ করতে পারি?’ একেবারে ঠিক কথা। কিন্তু দলবদলকারীরা যখন বলছেন, ‘এলাকায় উন্নয়নের কাজ করতে হলে তৃণমূলের সঙ্গেই থাকতে হবে’, তখন কি তাঁরা এটা বুঝিয়ে দিচ্ছেন না যে, শাসকের সঙ্গে না থাকলে এই রাজ্যের বিরোধী বিধায়করা নিজের এলাকায় উন্নয়নের কাজ করতে পারেন না? এটাই কি প্রমাণ করে না যে, রাজ্য পরিচালনার দায়িত্বে গণতান্ত্রিক সরকার নয়, একটি ক্ষমতাশালী রাজনৈতিক দল। 
নিজেদের বিধায়কদের ধরে রাখতে না পারা বিরোধী শিবির অবশ্য অভিযোগ করছে, পুলিশ-প্রশাসনের চাপ, প্রলোভনের ফাঁদ ও মামলার ভয় এই তিন অস্ত্রেই দল ভাঙানো চলছে। শাসকের পাল্টা বক্তব্য, ‘মানুষ নিজের থেকে তৃণমূলে এলে কী করব?’ এ যুক্তিও ফেলনা নয়। আর বিরোধীদের অভিযোগ কোনওভাবেই প্রমাণ করা যাবে না কারণ, এক্ষেত্রে যাঁরা দলবদল করছেন আর যাঁরা তাঁদের স্বাগত জানাচ্ছেন, তাঁরা একজোট।
আরও পড়ুন 
তৃণমূলে যোগ দিয়ে বড় দায়িত্ব পাচ্ছেন মানস, ক্ষোভের সঙ্গে আতঙ্ক ঘাসফুলেই
কিন্তু এমন দলবদল করিয়ে তৃণমূল কংগ্রেস যেভাবে মহীরুহ কংগ্রেস হচ্ছে তাতে কি সবার সমর্থন রয়েছে? দলে কি কোনও বিরোধিতা নেই? রয়েছে। কিন্তু মুখ খোলার সাহস নেই কারও। আড়ালে নেতারা বলে থাকেন, তৃণমূল কংগ্রেসে আসলে সকলেই চাকরি করেন। প্রভুর চাওয়াটাই বড় কথা। পান থেকে চুন খসলেই বদলে যায় মন্ত্রিত্ব। ক্ষমতা খর্ব হয়। দায়িত্ব, গুরুত্ব হ্রাস পায়।
এর আগে মমতা বন্দ্যোপাধ্যায়কে ‘জঙ্গলমহলের মা’ আখ্যা দিয়ে খবরের শিরোনামে এসেছেন পুলিশ-কর্তা ভারতী ঘোষ। দলবদল করেই ‘বাংলার মা’ ডেকে চূড়ান্ত আনুগত্য প্রকাশ করেছেন প্রাক্তন প্রদেশ কংগ্রেস সভাপতি মানস ভুঁইয়া। আর সম্প্রতি মমতা বন্দ্যোপাধ্যায়ের সম্পর্কে তৃণমূল সেনার কেমন মনোভাব হওয়া উচিত সেটা স্পষ্ট করে দিয়েছেন রাজ্যের মন্ত্রী ব্রাত্য বসু। তিনি বলেছেন, ‘কোনও ব্যক্তিকে পুজো করতে হলে তাঁর নাম মমতা বন্দ্যোপাধ্যায়।’